เร่งส่งมอบท่อนพันธุ์มันสำปะหลัง สะอาด ทนทาน ต่อโรคใบด่าง ให้ทันฤดูการปลูก
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า สถานการณ์การระบาดของโรคใบด่างมันสำปะหลังในขณะนี้พบการระบาดใน 3 จังหวัด ได้แก่ จังหวัดนครราชสีมา จังหวัดขอนแก่น และจังหวัดลพบุรี จำนวน 1,067 ไร่ และช่วงนี้ใกล้ฤดูการปลูกมันสำปะหลังต้นฝน จึงได้สั่งกำชับให้เจ้าหน้าที่ในพื้นที่เร่งสร้างการรับรู้ให้แก่เกษตรกรในการเลือกใช้พันธุ์มันสำปะหลังสะอาดและทนทานโรคใบด่าง เพื่อควบคุมการระบาดของโรค ไม่ให้สร้างความเสียหายแก่เกษตรกรและส่งผลกระทบถึงอุตสาหกรรมต่อเนื่องได้ รวมถึงให้ความช่วยเหลือเกษตรกรในการสนับสนุนพันธุ์มันสำปะหลังสะอาดและทนทานโรคใบด่างมันสำปะหลัง เพื่อการแก้ปัญหาอย่างยั่งยืน ตามโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่สำหรับความก้าวหน้าในการดำเนินโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่นั้น ในส่วนของการสนับสนุนท่อนพันธุ์มันสำปะหลังสะอาด ให้เกษตรกรที่ได้รับผลกระทบจากโรคใบด่างมันสำปะหลัง กรมส่งเสริมการเกษตรมีแผนส่งมอบท่อนพันธุ์มันสำปะหลังสะอาด จำนวนกว่า 25 ล้านลำ ให้กับเกษตรกรภายในเดือนมีนาคมนี้ ขณะที่ผลการดำเนินงานโครงการในกิจกรรมชดเชยค่าทำลาย ธนาคารเพื่อการเกษตรและสหกรณ์การเกษตร ได้โอนเงินค่าชดเชยตามโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่ให้แก่เกษตรกรใน 28 จังหวัด จำนวน 5,249 ราย พื้นที่ประมาณ 65,441 ไร่ เป็นที่เรียบร้อยแล้ว ส่วนการสนับสนุนท่อนพันธุ์มันสำปะหลังสะอาดให้แก่ 21 จังหวัด ล่าสุดมีการส่งมอบท่อนพันธุ์มันสำปะหลังสะอาดให้กับเกษตรกรแล้ว 14 จังหวัด ซึ่งได้เร่งรัดดำเนินการให้แล้วเสร็จเพื่อช่วยเหลือเกษตรกรอย่างเร่งด่วนต่อไป เกษตรกรผู้ปลูกมันสำปะหลัง สามารถขอคำแนะนำเรื่องการใช้ท่อนพันธุ์มันสำปะหลังสะอาดและทนต่อโรคใบด่าง ได้ที่สำนักงานเกษตรอำเภอและสำนักงานเกษตรจังหวัดใกล้บ้าน